KOMISIJOS ATASKAITA EUROPOS PARLAMENTUI IR TARYBAI Dviejų bendrų politinių pareiškimų dėl aiškinamųjų dokumentų apie valstybių narių į nacionalinę teisę perkeliamas direktyvas įgyvendinimas /* COM/2013/0788 final */





KOMISIJOS ATASKAITA EUROPOS PARLAMENTUI IR TARYBAI Dviejų bendrų politinių pareiškimų dėl aiškinamųjų dokumentų apie valstybių narių į nacionalinę teisę perkeliamas direktyvas įgyvendinimas 1. Įžanga Europos Sąjunga savo politikos tikslus pasiekti gali tik tada, kai ES teisė įgyvendinama veiksmingai. Nors valstybės narės atsako už direktyvų perkėlimą tiksliai ir laiku, Komisijos kaip sutarčių sergėtojos uždavinys – patikrinti, ar direktyvos buvo perkeltos. Šiuo tikslu valstybių narių Komisijai teikiama informacija turi būti aiški ir tiksli, kaip keletą kartų yra pabrėžęs Teismas[1]. To siekdamos 2011 m. rugsėjo mėn. valstybės narės ir Komisija paskelbė Bendrą politinį pareiškimą dėl aiškinamųjų dokumentų[2]. Spalio mėn. Europos Parlamentas, Taryba ir Komisija paskelbė dar vieną Bendrą politinį pareiškimą[3]. Šiais dviem pareiškimais nustatyta nauja sistema, pagal kurią valstybės narės teikia pagrindžiančios informacijos apie tai, kaip perkėlė direktyvas[4] į savo teisę. Antrajame pareiškime Komisija iki 2013 m. lapkričio 1 d. raginama pateikti ataskaitą Europos Parlamentui ir Tarybai. Šioje ataskaitoje apžvelgiamas pareiškimų taikymas per pastaruosius dvejus metus. 2. Bendri politiniai pareiškimai Pirmajame pranešime primenamas bendras principas, pagal kurį valstybės narės atsakingos už ES teisės aktų įgyvendinimą, o Komisija – už jų taikymo priežiūrą. Šiuo tikslu pagrįstais atvejais gali būti paprašyta, kad pranešdamos apie perkėlimo į nacionalinę teisę priemones valstybės narės pridėtų aiškinamuosius dokumentus. Šių dokumentų paskirtis – paaiškinti direktyvos dalių ir atitinkamų nacionalinių priemonių dalių sąsajas. Jie gali būti pateikiami kaip atitikties lentelės arba kiti tam pačiam tikslui skirti dokumentai. Antrajame pranešime patvirtinamas valstybių narių ir Komisijos susitarimas dėl naujos sistemos ir nustatoma nauja standartinė konstatuojamoji dalis, įterptina į direktyvas, kurias perkeliant pagrįstai prašoma pateikti aiškinamuosius dokumentus[5]. Naująja sistema siekiama, kad būtų teikiama kokybiškesnė informacija apie direktyvų perkėlimą į nacionalinę teisę. Kiekvienu konkrečiu atveju, atsižvelgiant į direktyvos sudėtingumą ir jos perkėlimą į nacionalinę teisę, nagrinėjama, ar reikia pateikti aiškinamuosius dokumentus ir ar atitinkamas prašymas yra proporcingas. Europos Parlamentas paprašė Komisijos visuomet nurodyti Parlamentui priežastis, kodėl su konkrečiu dokumentų rinkiniu prašoma arba neprašoma pateikti aiškinamuosius dokumentus[6]. 3. Naujos sistemos įgyvendinimas Nauja sistema įsigaliojo 2011 m. lapkričio 1 d. Nuo to laiko naujos taisyklės taikomos visiems naujiems ir pagal įprastą teisėkūros procedūrą rengiamiems direktyvų pasiūlymams. Siekdama nuoseklumo Komisija naują sistemą taiko ir deleguotiesiems bei įgyvendinimo aktams. Komisija visiems savo departamentams parengė vidaus gaires apie naujų taisyklių taikymą. Gairėse pateikti kriterijai ir bandomasis kontrolinis sąrašas, kuris turi būti naudojamas siekiant nustatyti, ar reikalauti aiškinamųjų dokumentų. Kiekvieno naujo direktyvos pasiūlymo aiškinamajame memorandume turi būti nurodytos priežastys, kodėl reikalaujama arba nereikalaujama aiškinamųjų dokumentų. Praktiškai Komisija: – pakeitė direktyvų šabloną – įtraukė automatinį įspėjimą, kad reikia įvertinti, ar reikalauti aiškinamųjų dokumentų; – pritaikė IT priemonę, kad būtų galima priimti aiškinamuosius dokumentus; netrukdoma pranešti apie perkėlimo į nacionalinę teisę priemones nepateikiant šių dokumentų, tačiau norinčios valstybės narės į sistemą gali įkelti atitikties lenteles; – nustatė priimtus pasiūlymus, į kuriuos nebuvo įtrauki tinkami paaiškinimai arba kuriuose nurodytos pasenusios atitikties lentelių formuluotės, ir nurodė atitinkamiems departamentams iš dalies pakeisti šiuos pasiūlymus laikantis naujos politikos ir pateikti tinkamus paaiškinimus teisės aktų leidėjams – Tarybai ir Parlamentui. Jei paaiškinimas nebuvo įtrauktas į priimtą pasiūlymą, jis siunčiamas teisės aktų leidėjams vėliau kaip neoficialus dokumentas. Šiuo metu svarstomi Komisijos priimti pasiūlymai, kuriuose teisės akte numatyta prievolė pateikti atitikties lentelę, buvo ištaisyti arba bus ištaisyti, teisės aktų leidėjams raštu pateikiant tinkamą paaiškinimą. 4. Dabartinė padėtis Nuo 2011 m. lapkričio 1 d. Komisija priėmė 67 direktyvų pasiūlymus ir paprašė aiškinamųjų dokumentų, susijusių su 29 iš šių pasiūlymų. 2011 m. lapkričio 1 d. teisės aktų leidėjai svarstė kitus 48 pasiūlymus. 19 iš šių atvejų Komisija paprašė aiškinamųjų dokumentų. Nuo 2011 m. lapkričio 1 d. teisės aktų leidėjai priėmė 38 direktyvas, o 15 iš jų (žr. priedą) atveju teisės aktų leidėjai pritarė Komisijos prašymui pateikti aiškinamuosius dokumentus. 5. Sunkumai, su kuriais susiduriama teisėkūros procedūros metu Nors iš pareiškimų matyti, kad teisės aktų leidėjas puikiai supranta aiškinamųjų dokumentų svarbą, derybose dėl kai kurių neseniai pateiktų pasiūlymų iškilo aiškinimo skirtumų. Vienu konkrečiu atveju po intensyvių teisės aktų leidėjų diskusijų buvo susitarta dėl galimos nukrypti leidžiančios nuostatos, prie įprastos konstatuojamosios dalies pridedant nuostatą, įpareigojančią valstybes nares pateikti išsamesnės informacijos apie perkėlimą į nacionalinę teisę[7]. Kitu atveju priimtas ad hoc sprendimas, nesusijęs su politiniais pareiškimais, nes aiškinamųjų dokumentų klausimas nebuvo išspręstas tinkamu teisėkūros procedūros metu. Šiuo atveju Komisija savo poziciją išdėstė ne standartinėje konstatuojamojoje dalyje, o atskirame valstybėms narėms skirtame rašte[8]. 6. Išvada Pagal naują aiškinamųjų dokumentų sistemą Komisija teisės aktų leidėjui nuolat teikia paaiškinimą, kuomet prašoma aiškinamųjų dokumentų. Teisės aktų leidėjas priimtų direktyvų atveju į šiuos prašymus atsižvelgė. Kol kas dar neįmanoma išsamiai įvertinti naujos sistemos. Nors nauja sistema taikoma nuo 2011 m. lapkričio 1 d. ir pirmasis pasiūlymas su standartine konstatuojamąja dalimi priimtas 2011 m. gruodžio mėn., į valstybių narių teisę jis turi būti perkeltas iki 2013 m. gruodžio 25 d.[9] 2014 m. bus priimti kiti pasiūlymai. Iki to laiko nebus galima įvertinti, kaip valstybės narės laikosi savo įsipareigojimų. Todėl išsamesnį vertinimą bus galima atlikti tik tuomet, kai Komisija gaus aiškinamuosius dokumentus, susijusius su daugiau direktyvų. Informaciją apie tai Europos Parlamentui ir Tarybai Komisija pateiks metinėje ES teisės taikymo kontrolės ataskaitoje. [1] 2009 m. liepos 16 d. Teisingumo Teismo sprendimo, priimto byloje C–427/07, 107 punktas ir jame cituojama teismo praktika. [2] 2011 m. rugsėjo 28 d. Bendras valstybių narių ir Komisijos politinis pareiškimas dėl aiškinamųjų dokumentų (OL C 369, 2011 12 17, p. 14). [3] 2011 m. spalio 27 d. Bendras Europos Parlamento, Tarybos ir Komisijos politinis pareiškimas dėl aiškinamųjų dokumentų (OL C 369, 2011 12 17, p. 15). [4] Šie pareiškimai priimti po ilgų diskusijų dėl privalomų atitikties lentelių, kurias Komisija nuo 2003 m. prašydavo įtraukti į savo direktyvų pasiūlymus. Dažniausiai Taryba į šį prašymą neatsižvelgdavo. [5] Konstatuojamoji dalis išdėstyta taip: „Pagal 2011 m. rugsėjo 28 d. Bendrą valstybių narių ir Komisijos politinį pareiškimą dėl aiškinamųjų dokumentų valstybės narės pagrįstais atvejais įsipareigojo prie pranešimų apie perkėlimo priemones pridėti vieną ar daugiau dokumentų, kuriuose paaiškinamos direktyvos sudėtinių dalių ir nacionalinių perkėlimo priemonių atitinkamų dalių sąsajos. Šios direktyvos atveju teisės aktų leidėjas laikosi nuomonės, kad tokių dokumentų perdavimas yra pagrįstas.“ [6] 2011 m. lapkričio 17 d. Europos Parlamento pirmininko raštas Komisijos pirmininkui. [7] 2013 m. birželio 26 d. Europos Parlamento ir Tarybos direktyvos 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB, 162 straipsnyje nurodyta: „Jei dokumentų, kuriuos valstybės narės pateiks kartu su pranešimu apie perkėlimo į nacionalinę teisę priemones, nepakaks tam, kad būtų visapusiškai įvertinta nuostatų, kuriomis į nacionalinę teisę perkeliamos šios direktyvos nuostatos, atitiktis tam tikroms šios direktyvos nuostatoms, Komisija ... gali paprašyti valstybių narių pateikti išsamesnę informaciją apie ... perkėlimą į nacionalinę teisę ir įgyvendinimą“. [8] Per teisėkūros procedūrą, susijusią su pasiūlymu dėl jūroje vykdomų naftos ir dujų operacijų teisinės sistemos (COM(2011) 688), pakeista teisinė forma (iš reglamento į direktyvą), o standartinė konstatuojamoji dalis neįtraukta. [9] 2011 m. gruodžio 13 d. Europos Parlamento ir Tarybos direktyva 2011/98/ES dėl vienos prašymų išduoti vieną leidimą trečiųjų šalių piliečiams gyventi ir dirbti valstybės narės teritorijoje pateikimo procedūros ir dėl valstybėje narėje teisėtai gyvenančių trečiųjų šalių darbuotojų bendrų teisių.